प्याराग्लाइडिङलाई कार्यदल
एसियाली खेलकुदमा पदक जितेको प्याराग्लाइडिङ खेलको उडान सञ्चालन तथा व्यवस्थापन गर्न नागरिक उड्डयन प्राधिकरण (क्यान) ले एक कार्यदल बनाएको छ ।
पोखरा — एसियाली खेलकुदमा पदक जितेको प्याराग्लाइडिङ खेलको उडान सञ्चालन तथा व्यवस्थापन गर्न नागरिक उड्डयन प्राधिकरण (क्यान) ले एक कार्यदल बनाएको छ ।प्राधिकरणका निर्देशक सुभाष झाको संयोजकत्वमा गठित ५ सदस्यीय कार्यदलको सदस्यमा संस्कृति, पर्यटन तथा नागरिक उड्डयन मन्त्रालयका अधिकृतस्तरका कर्मचारी, क्यानका मुकेश दाहाल, नेपाल हवाई खेलकुद संस्था (ना) का अध्यक्ष योगेश भट्टराई, कार्यकारी अधिकृत कृष्णप्रसाद भण्डारी, सल्लाहकार शैलेन्द्र राउत सदस्य, सचिव इन्द्रप्रसाद भण्डारी छन् । समितिको सदस्य–सचिवमा क्यानका देवेन्द्रप्रसाद पाण्डे चयन भएका छन् ।  १५ दिनभित्र कार्यदलले मन्त्रालयलाई विस्तृत अध्ययन प्रतिवेदन बुझाउने छ । कार्यदलले व्यावसायिक प्याराग्लाइडिङको दररेट, सुरक्षा तथा एक कम्पनीले दैनिक कतिपल्टसम्म उडान भर्न पाउने भन्नेबारे समेत अध्ययन गर्ने भएको छ । अध्ययन टोलीले प्राधिकरणको मनोरन्जनात्मक उड्डयन नियमावली २०६९ संशोधनका लागि समेत अध्ययन गर्नेछ ।कार्यदलले पोखराको अन्तर्राष्ट्रिय विमानस्थल सञ्चालनमा आएपछि हाल प्याराग्लाइडिङ उड्न आएको सराङकोटबाट उडान भर्न मिल्ने वा नमिल्ने भन्नेबारे समेत अध्ययन गर्नेछ । अध्ययन टोलीमा संलग्न मन्त्रालय तथा प्राधिकरणको टोली आइतबार एक साताका लागि पोखरा आइपुग्ने नाका सचिव इन्द्रप्रसाद भण्डारीले जानकारी दिए । साहसिक खेलकुदमा पोखराको प्याराग्लाइडिङ संसारकै पाँचौं स्थानमा पर्ने भएकाले यसलाई अन्तर्राष्ट्रिय विमानस्थल सञ्चालनपछि पनि जोगाइखाख्न के गर्ने भन्ने बारे टोलीले गहन अध्ययन गर्ने उनले जनाए । 